Svrček, Miloš, poslanec NR SR (2023-02-02):
Ďakujem pekne za slovo. V krátkosti chcem len povedať, že po spolupráci s ministerstvom dopravy Slovenskej republiky a Národnou diaľničnou spoločnosťou predkladám do Národnej rady Slovenskej republiky na túto schôdzu návrh zákona, ktorého cieľom je v nadväznosti na potrebu zefektívnenia a zrýchlenia prípravy pri výstavbe diaľničnej siete v Slovenskej republike zrealizovať návrh opatrení smerujúcich k tomu, aby došlo k rýchlejšej výstavbe alebo príprave výstavby diaľničnej siete na Slovensku. K prioritným sú zaradené nasledovné úseky. Jednak je to úsek diaľnice D1 Turany – Hubová, taktiež úsek D1 od Bidoviec po štátnu hranicu medzi Slovenskou republikou a Ukrajinou na Vyšné Nemecké. Úsek diaľnice D3 Kysucké Nové Mesto – Čadca – Skalité so štátnou hranicou s Poľskou republikou. A R4 so štátnou hranicou od Milhosti – Košice – Prešov – Giraltovce – Svidník a až po štátnu hranicu s Poľskou republikou, takzvaná Via Carpatia. Slovenská republika musí nevyhnutne pristúpiť k zrýchleniu jednotlivých procesov prípravy a výstavby diaľnic, a to najmä na účel čo najskoršieho dobudovania úsekov patriacich do základnej siete TEN-T koridorov. A súčasne je Slovenská republika aj signatárskym štátom a krajinou niekoľkých multilaterálnych dohôd, v ktorých deklarovala vyvinúť maximálne úsilie na prepojenie napríklad rýchlostnej cesty R4 Via Carpatia s rýchlostnou cestou S19 v Poľskej republike do konca roku 2028, pričom rýchlostná cesta R4 ako súčasť významného medzinárodného koridoru Via Carpatia sa v roku 2022 stala za, myslím si, že veľmi intenzívnej práce pána ministra Doležala súčasťou rozšírenej siete TEN-T. Zároveň tu máme aj úsek, ako som spomínal, východne od Košíc od Bidoviec po štátnu hranicu s Ukrajinou, takzvanú diaľnicu na Zemplín, a v rámci Slovenska ide o jeden z významných dopravných projektov, ktoré, ktorý vie priniesť nových investorov na Zemplín. Automobilky a iné výrobné podniky hľadajú svojich subdodávateľov, ktorí sú v 30-minútovej vzdialenosti od tovární. Vystavaním diaľnice tak podľa môjho názoru môžu prísť nové podniky na Dolný a Horný Zemplín. Štúdia realizovateľnosti pre poslednú časť D1 k hraniciam s Ukrajinou by mala byť hotová na prelome mája a júna. V súčasnosti sa vyhodnocujú dopravné prieskumy v území a na základe nich sa vypracujú trasovania diaľnice a výsledný dopravný model. O čo konkrétne ide v tomto poslaneckom návrhu? Dve štúdie namiesto aktualizácií. Základnou zmenou má byť, že štúdiu uskutočniteľnosti pre výstavbu diaľničných úsekov už nebude potrebné aktualizovať po každej časti prípravy ako v súčasnosti. Namiesto štyroch aktualizácií by mali byť len dve štúdie, na začiatku prípravy a pred vyhlásením verejného obstarávania na zhotoviteľa. Niektoré procesy v rámci prípravy majú prebiehať súčasne. Na niektorých stavbách, napríklad rýchlostnej cesty R4, by to mohlo urýchliť prípravu dokonca o 18 mesiacov. Príprava výstavby diaľnic je administratívne náročná z hľadiska získavania nevyhnutných povolení a vyjadrení, pričom chcem poukázať hlavne na duplicitné ekonomické hodnotenia Útvaru hodnoty za peniaze v každej fáze prípravy a neúmerné požiadavky dotknutých orgánov alebo externých subjektov. Tieto aspekty následne častokrát spôsobujú neplatnosť niektorých skôr vydaných rozhodnutí, čo vedie k duplicitnému a zdĺhavému procesu získavania a obnovovania niektorých rozhodnutí. Vzniknuté časové straty vo fázach investičnej prípravy a výstavby diaľnic vedú potom k neefektívnemu vynakladaniu finančných prostriedkov zo štátneho rozpočtu v súvislosti s omeškaním prípravy stavieb diaľnic. Slovenská republika musí nevyhnutne pristúpiť k zrýchleniu jednotlivých procesov prípravy a výstavby diaľnic, a to najmä za účelom čo najskoršieho dobudovania úsekov patriacich do základnej siete TEN-T. Osobitne sa chcem pri príprave tohto návrhu poďakovať aj ministerstvu dopravy, jednak pánovi ministrovi Doležalovi, alebo pánovi štátnemu tajomníkovi, ktorý má pod sebou aj sekciu cestnej dopravy, pánovi Jaroslavovi Kmeťovi, ako aj vedeniu Národnej diaľničnej spoločnosti, ako pánovi Jackovi, pretože tiež sme viackrát chodili do tých regiónov a práve na to nás aj všetky dotknuté orgány upozorňujú, že je veľmi dôležité zrýchliť aj prípravu, aj výstavbu diaľnic na Slovensku. Ja ak môžem povedať, keď mám také informácie, v akom stave je momentálne napríklad príprava výstavby na východnom Slovensku, tak spomínaná Via Carpatia, čo je tuším okolo tých 80 kilometrov od štátnej hranice s Poľskou republikou po severný obchvat Prešova, je momentálne v tej fáze, že aj týmto návrhom chceme urýchliť prípravu výstavby a projektu s tým, že je taký aj zámer, keďže v ďalšom programovom období značná časť finančných prostriedkov pôjde na výstavbu D3 na Kysuciach a štátny rozpočet, samozrejme, nevieme nafúknuť, tak by aj tieto úseky mali byť predpokladám financované vo forme verejno-súkromného partnerstva formou PPP projektov, čo by tiež, samozrejme, veľmi zrýchlil, by sa zrýchlil tento proces prípravy a výstavby. Veľmi dobre viete, že aj s kolegami z OĽANO sme minulý rok predkladali pozmeňujúci návrh pri zákone o verejnom obstarávaní, kde sa riešil aj ex ante kontrola v rámci rady Úradu pre verejné obstarávanie, kde sme doslova zachránili 140 miliónov eur pri výstavbe obchvatu Košíc a momentálne je v dostavbe, takže chýba nám posledných 80 kilometrov. A ja by som aj vás všetkých, ktorí, ktorí myslíte na jednotlivé regióny, a je to v náš prospech všetkých ako Slovenska, určite by som chcel požiadať o podporu pri posunutí tohto návrhu zákona do druhého čítania. Pretože stále sa rozpráva o tom, že poďme rýchlejšie stavať, poďme rýchlejšie dobudovať tú infraštruktúru na Slovensku, ale zostalo doposiaľ len pri slovách. Ale touto poslaneckou iniciatívou, týmto návrhom si osobne myslím, že toto sú reálne kroky a každý, kto zahlasujete za tento návrh, jasne ukážete aj verejnosti, že neostávame len pri nejakých slovách, ale ostávame aj pri činoch, a týmto rozviažeme ruky aj kompetentným orgánom v rámci dotknutej štátnej správy alebo verejnej správy, aby mohla riešiť rýchlejšie výstavbu diaľnic a rýchlostných ciest na Slovensku. Ďakujem pekne, za mňa v prvom čítaní toľko, ale určite sa viem, alebo chcem v rámci druhého čítania na marcovej schôdzi detailnejšie venovať každému úseku, ktorého sa bude táto navrhovaná právna úprava týkať. Ďakujem pekne, za mňa všetko.